Агенцијата за заштита на правото на слободен пристап до информациите од јавен карактер, врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 1 и став 2 од Законот за општата управна постапка (“Службен весник на Република Македонија“ бр. 124/2015), постапувајќи по Жалбата изјавена од А.Б., поднесена против Министерството за финансии, Агенција за катастар на недвижности, по предметот Барање за пристап до информации од јавен карактер, на 13.02.2023 година, го донесе следното

**Р Е Ш Е Н И Е**

Жалбата од А.Б., поднесена против Министерството за финансии, Агенција за катастар на недвижности, заведена во архивата на Агенцијата за заштита на правото на слободен пристап до информациите од јавен карактер под бр.08-64 на 01.02.2023 година **СЕ ОТФРЛА како недопуштена**.

**О Б Р А З Л О Ж Е Н И Е**

А.Б., до Агенцијата за заштита на правото на слободен пристап до информациите од јавен карактер по електронски пат поднесе Жалба, заведена во архивата на Агенцијата под број 08-64 од 01.02.2023 година. Барателот на информации во жалбата не го напишал називот на имателот на информации, односно против кој имател се жали.

Во Жалбата е наведено дека: „На ден 18.01.2023 година од госпоѓа А.Ј.М. добив известување дека моете барање се одбива....Жалбата ја поднесувам поради грубо прекршување на Законот за слободен пристап до информации од јавен карактер и барам истата да биде усвоена.“. Во прилог на Жалбата ги достави следните списи: Решение со кое се уважува барањето на А.Б. бр. Уп 03-625 од 06.05.2022 година; Известување од Министерството за транспорт и врски бр.16 сл од 11.04.2022 година; Барањето за пристап до информации до јавен карактер од 29.12.2022 година.

По разгледувањето на списите во врска со предметот, Агенцијата утврди дека Барањето за пристап до информации од јавен карактер не е насловено на ниту еден имател на информации, но истото е доставено електронски до е-маил адресите на Агенцијата за катастар на недвижност; Државна комисија за спречување на корупција; Министерството за финансии; Министерсрото за правда.

Исто така и Жалбата поднесена до Агенцијата по електронски пат го имат истиот недостаток, не е наведено против кој имател на информации ја поднесува Барателот.

Агенцијата со допис побара од Барателот на информации дополнување на жалбата со укажување како да го дополни Барање, но Барателот на информации не одговори на дописот на Агенцијата.

 Агенцијата за заштита на правото на слободен пристап до информациите од јавен карактер решавајќи по жалбата на Барателот на информацијата го утврди следното:

 Согласно член 26 од Законот за слободен пристап до информации од јавен карактер “Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“.

 Согласно член 104 став 1 од Законот за општата управна постапка “Странката има право на правна заштита против секое управно дејствие или пропуштање на управно дејствие, ако тврди дека со тоа дејствие или пропуштање се повредени нејзините права или правни интереси“.

 Согласно член 105 став 1 од Законот за општата управна постапка “Во жалбата, странката го наведува управниот акт што се побива или за кој странката поднела барање, но не добила одговор од јавниот орган, го наведува органот надлежен за донесувањето или пропуштањето на актот и причините поради коишто странката не е задоволна со управниот акт или неговото пропуштање. Жалбата се поднесува во писмена форма“.

Жалбата се поднесува против поединечен акт. Во конкретниот случај, Барателот наместо да поднесе Жалба за секое поединечно Барање, тој поднел една Жалба со недостатоци, за што се однесува жалбата и против кој имател на информации ја поднесува, што истата ја прави недопуштена.

Согласно горенаведеното, Агенцијата му укажува на жалителот дека своите права и приватни (лични) интереси може и треба да ги остварува пред сè согласно материјалните закони кои ја регулираат соодветната материја, во предметите во кои тој се јавува како странка и правната заштита може да ја бара согласно тие закони.

Врз основа на сето погоре наведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор**

 **Пламенка Бојчева**